CELEX: 52015PC0289
Language: mt
Date: 2015-06-12
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lill-Italja biex tintroduċi miżura speċjali li tidderoga mill-Artikoli 206 u 226 tad-Direttiva 2006/112/KE dwar is-sistema komuni ta' taxxa fuq il-valur miżjud

IL-KUMMISSJONI EWROPEA
            Brussell, 12.6.2015
            COM(2015) 289 final
            2015/0129(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lill-Italja biex tintroduċi miżura speċjali li tidderoga mill-Artikoli 206 u 226 tad-Direttiva 2006/112/KE dwar is-sistema komuni ta' taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               1.IL-KUNTEST TAL-PROPOSTA
            
            
               Ir-raġunijiet u l-għanijiet tal-proposta
            
            
               Skont l-Artikolu 395(1) tad-Direttiva 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (minn hawn 'il quddiem "id-Direttiva dwar il-VAT"), il-Kunsill, li jaġixxi unanimament fuq proposta mill-Kummissjoni, jista' jawtorizza Stat Membru li jintroduċi miżuri speċjali għal deroga mid-dispożizzjonijet ta' dik id-Direttiva, biex jissimplifika l-proċedura tal-ġbir tal-VAT jew biex jipprevjeni ċerti tipi ta' evażjoni jew evitar fiskali.
            
            
               Bl-ittra rreġistrata mal-Kummissjoni fl-24 ta’ Novembru 2014, ir-Repubblika Taljana talbet awtorizzazzjoni biex tidderoga mill-Artikoli 206 u 226 tad-Direttiva dwar il-VAT. Bl-ittra datata s-16 ta' Marzu 2015, il-Kummissjoni infurmat lill-Istati Membri l-oħra bit-talba tar-Repubblika Taljana, skont l-Artikolu 395(2) tad-Direttiva dwar il-VAT. Permezz ta' ittra datata s-17 ta' Marzu 2015, il-Kummissjoni nnotifikat lir-Repubblika Taljana li kellha l-informazzjoni kollha meħtieġa biex tqis it-talba.
            
            
               Kuntest ġenerali
            
            
               Wara li introduċiet sistema ta’ verifiki statistiċi, l-Italja skopriet li hemm frodi fiskali konsiderevoli b'rabta ma' provvisti ta’ merkanzija u servizzi lill-awtoritajiet pubbliċi. Skont ir-regola ġenerali, il-VAT hija imposta fuq dawn il-provvisti u l-awtoritajiet pubbliċi jħallsu l-VAT flimkien mal-prezz lill-fornitur. L-Italja identifikat li għadd sew ta’ fornituri qed iwettqu evażjoni fiskali billi ma jħallsux il-VAT lill-awtoritajiet tat-taxxa.
            
            
               Biex ittemm dawn il-prattiki, l-Italja talbet li, fil-każ ta' provvisti lill-awtoritajiet pubbliċi, il-VAT dovuta ma tibqax titħallas lill-fornitur. Madankollu, billi l-awtoritajiet pubbliċi fil-prinċipju mhumiex persuni taxxabbli, u billi bħala regola ġenerali, id-dikjarazzjoni tal-VAT, fejn il-VAT dovuta tista' tiġi kkontabilizzata u mnaqqsa, ma tintbagħatx minn persuni mhux taxxabbli, ma jistax jiġi applikat l-hekk imsejjaħ “mekkaniżmu tar-reverse charge”. Għalhekk, l-Italja beħsiebha tiżviluppa sistema li skontha l-VAT b'rabta ma’ provvisti lill-awtoritajiet pubbliċi, titħallas f'kont bankarju separat u bblokkat. L-Italja stmat li dan jista’ jiġġenera dħul mill-VAT għal total stmat bejn EUR 741 miljun u EUR 1,235 miljun.
            
            
               Biex iddaħħal fis-seħħ sistema bħal din, l-Italja talbet awtorizzazzjoni biex tidderoga mill-Artikolu 206 tad-Direttiva dwar il-VAT ħalli jiġi żgurat li fornitur ma jibqax obbligat iħallas il-VAT fuq il-provvisti tiegħu lill-awtoritajiet tat-taxxa, billi bħalma ssemma hawn fuq, din il-VAT trid titħallas f'kont speċjali mill-awtorità pubblika li lilha tkun ngħatat il-provvista. Fl-istess ħin, tinħtieġ deroga mill-Artikolu 226 tad-Direttiva dwar il-VAT fir-rigward tal-massimu tad-dettalji tal-fattura li jistgħu jintalbu minn fornituri taxxabbli biex tkun tista' tiddaħħal nota addizzjonali speċjali fuq il-fattura li tindika li l-ammont tal-VAT għandu jitħallas f'dak il-kont separat u mhux lill-fornitur.
            
            
               Minn Ġunju tal-2014, l-Italja implimentat l-obbligu ta’ fatturar elettroniku għal provvisti lill-awtoritajiet pubbliċi, u b'hekk fetħet il-possibbiltà li tivverifika f’ħin reali t-tranżazzjonijiet individwali u l-ammonti eżatti ta’ VAT li l-awtoritajiet pubbliċi huma obbligati jħallsu fuq ix-xiri tagħhom. Abbażi ta’ din l-informazzjoni preċiża, għandu jkun possibbli li jsir awditjar tas-settur ikkonċernat b'tekniki ta’ kontroll konvenzjonali mingħajr il-ħtieġa ta' deroga mid-Direttiva dwar il-VAT. Madankollu, biex torganizza u timplimenta politika ta' kontroll adegwata u biex tibbenefika b’mod sħiħ mid-dejta disponibbli permezz tal-fatturar elettroniku, l-Italja talbet deroga għal perjodu limitat li matulu s-sistema speċjali msemmija hawn fuq għandha tiġi applikata. Fl-istess ħin, l-Italja aċċettat li bl-ebda mod ma tfittex li ġġedded id-deroga.
            
            
               Fil-kuntest ta’ dan il-fatturar elettroniku, ġiet stabbilita bażi tad-dejta tal-awtoritajiet pubbliċi kollha li hija disponibbli permezz ta’ websajt apposta, u li tipprovdi l-garanzija neċessarja lill-fornituri li fil-fatt qed ifornu lill-awtoritajiet pubbliċi li għalihom tapplika l-miżura ta' deroga.
            
            
               Madankollu, wieħed mill-effetti tal-miżura proposta, huwa l-fatt li persuni taxxabbli, prinċipalment involuti fil-fornimenti ta’ merkanzija jew servizzi lill-awtoritajiet pubbliċi, mhux se jibqgħu jkunu jistgħu jpaċaw il-VAT imħallsa fuq l-input tagħhom mal-VAT riċevuta fuq il-provvisti tagħhom mingħand il-klijenti tagħhom. Persuni taxxabbli bħal dawn jistgħu jkunu dejjem f’qagħda ta’ kreditu u se jkollhom jitolbu rifużjoni effettiva ta’ din il-VAT mill-amministrazzjoni tat-taxxa. 
            
            
               Madankollu, il-proċedura ta’ rifużjoni fl-Italja tat lok għal tħassib u għandu jiġi nnutat li għad hemm proċedura ta’ ksur f’dan il-kuntest li għadha ma tlestietx
                  1
               .
            
            
               B'reazzjoni għal dan il-kuntest, l-Italja rriformat il-proċedura tar-rifużjoni tagħha u l-karatteristika ewlenija tagħha hija li l-VAT titħallas lura fi żmien tliet xhur lill-pretendent. Minbarra din ir-riforma ġenerali, ġie identifikat għadd ta’ kategoriji ta’ persuni taxxabbli, f’termini tan-negozju li jagħmlu u t-tipi ta’ tranżazzjonijiet li jwettqu, li r-rifużjonijiet jingħatawlhom bi prijorità. Persuni taxxabbli fil-kamp ta’ applikazzjoni tad-deroga proposta se jkunu jistgħu jibbenefikaw minn din il-proċedura ta’ prijorità. 
            
            
                Madankollu, biex ikun żgurat is-segwitu meħtieġ fil-qafas ta’ din id-deroga, tmintax-il xahar wara d-dħul fis-seħħ ta’ din id-deroga, l-Italja hija mitluba tipprovdi rapport dwar il-proċedura tar-rifużjoni tal-VAT fir-rigward ta’ din il-kategorija ta’ persuni taxxabbli. B'mod partikolari, dan ir-rapport għandu jipprovdi statistika dwar il-medja taż-żmien meħtieġ biex tiġi rimborżata l-VAT b’mod effettiv għal dawn il-persuni taxxabbli u jiddeskrivi l-problemi partikolari li seta’ kien hemm f’dan il-kuntest.
            
            
               Fl-aħħar nett, wasal għall-attenzjoni tal-Kummissjoni li l-Italja kienet tibda tapplika l-miżura bla ma tistenna l-adozzjoni tad-deċiżjoni rilevanti tal-Kunsill.
            
            
               2.RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT
            
            
               Konsultazzjoni mal-partijiet interessati
            
            
               Din il-proposta hija bbażata fuq talba magħmula mill-Italja u tirrigwarda biss lil dan l-Istat Membru.
            
         
         
            
               Ġbir u użu ta' għarfien espert
            
            
               Ma kienx hemm bżonn ta' għarfien espert estern.
            
            
               Valutazzjoni tal-impatt
            
            
               Id-Deċiżjoni għandha l-għan li l-qabelxejn tiġġieled il-frodi fiskali b’rabta ma’ provvisti ta’ merkanzija u servizzi lill-awtoritajiet pubbliċi billi timponi li l-VAT dovuta titħallas f'kont bankarju separat u bblokkat.
            
            
               Madankollu, billi l-fornituri skont din is-sistema ma jirċevux il-VAT mingħand il-klijenti tagħhom, se jkollhom jitolbu għal rifużjoni effettiva tal-VAT aktar ta’ spiss. Biex jiġi evitat impatt negattiv fuq dawn il-persuni taxxabbli, huwa importanti li l-proċedura ta’ rifużjoni tkun qed jaħdem sewwa. Skont l-Italja, ittieħdu l-miżuri leġiżlattivi u amministrattivi neċessarji f’dan ir-rigward.
            
            
               Il-miżura mhi se jkollha l-ebda impatt negattiv fuq ir-riżorsi proprji tal-Unjoni li jirriżultaw mill-VAT.
            
            
               3.L-ELEMENTI LEGALI TAL-PROPOSTA
            
            
               Awtorizzazzjoni biex l-Italja tapplika miżura ta' deroga mid-Direttiva dwar il-VAT biex timponi li l-VAT dovuta fuq provvista ma titħallasx mill-klijent lill-fornitur iżda f'kont bankarju speċjali fil-każ ta’ provvisti lill-awtoritajiet pubbliċi. Il-proposta timponi l-obbligu li l-Italja tippreżenta rapport fi żmien tmintax-il xahar dwar is-sitwazzjoni tar-rifużjonijiet tal-VAT lil persuni taxxabbli milquta minn din il-miżura.
            
            
               Bażi legali
            
            
               L-Artikolu 395 tad-Direttiva dwar il-VAT. 
            
            
               Prinċipju tas-sussidjarjetà
            
            
               Meta titqies id-dispożizzjoni tad-Direttiva dwar il-VAT li fuqha hija bbażata l-proposta, il-proposta taqa' fil-kompetenza esklussiva tal-Unjoni. Għalhekk, il-prinċipju tas-sussidjarjetà ma japplikax. 
            
            
               Prinċipju tal-proporzjonalità
            
            
               Il-proposta tikkonforma mal-prinċipju tal-proporzjonalità għar-raġunijiet li ġejjin. 
            
            
               Id-Deċiżjoni tikkonċerna awtorizzazzjoni mogħtija lil Stat Membru wara talba tiegħu stess u ma tikkostitwixxi l-ebda obbligu. 
            
            
               Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan li qed jiġi segwit, jiġifieri li tiġi miġġielda l-evażjoni fiskali. 
            
            
               4.L-IMPLIKAZZJONI BAĠITARJA
            
            
               L-għażla tal-istrumenti
            
            
               Skont l-Artikolu 395 tad-Direttiva dwar il-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi b'mod unanimu fuq proposta mill-Kummissjoni. Barra minn hekk, Deċiżjoni tal-Kunsill hija l-aktar strument adattat peress li tista' tiġi indirizzata lil Stati Membri individwali. 
            
            
               5.L-ELEMENTI MHUX OBBLIGATORJI
            
         
         
            
               Il-proposta fiha klawżola ta' estinzjoni; limitu ta’ żmien awtomatiku li huwa stabbilit għall-31 ta’ Diċembru 2017 għal din id-deroga.
            
            
               2015/0129 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lill-Italja biex tintroduċi miżura speċjali li tidderoga mill-Artikoli 206 u 226 tad-Direttiva 2006/112/KE dwar is-sistema komuni ta' taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud
                  2
               , u b'mod partikolari l-Artikolu 395(1) tagħha,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)Permezz ta’ ittra rreġistrata mal-Kummissjoni fl-24 ta’ Novembru 2014, l-Italja talbet awtorizzazzjoni biex tintroduċi miżura speċjali li tidderoga mill-Artikoli 206 u 226 tad-Direttiva 2006/112/KE fir-rigward tal-arranġamenti tal-ħlas u tal-fatturi tat-taxxa fuq il-valur miżjud (VAT).
            
            
               (2)Bl-ittra tas-16 ta’ Marzu 2015, il-Kummissjoni infurmat lill-Istati Membri l-oħra bit-talba tal-Italja. Bl-ittra tas-17 ta’ Marzu 2015, il-Kummissjoni nnotifikat lill-Italja li kellha l-informazzjoni kollha li qieset meħtieġa biex it-talba tiġi valutata.
            
            
               (3)L-Italja identifikat frodi sostanzjali b'rabta mal-provvista ta’ merkanzija u servizzi lill-awtoritajiet pubbliċi. Il-VAT fuq dawn il-provvisti titħallas mill-awtorità pubblika lill-fornitur li b'regola ġenerali, huwa responsabbli jħallas din il-VAT lill-awtorità tat-taxxa. Madankollu, l-Italja indikat li għadd sew ta’ kummerċjanti qed iwettqu evażjoni fiskali billi ma jħallsux il-VAT lill-awtoritajiet tat-taxxa.
            
            
               (4)L-Italja talbet il-miżura ta' deroga biex il-VAT dovuta fuq il-provvisti lill-awtoritajiet pubbliċi ma titħallasx lill-fornitur, u minflok talbet li din titħallas f’kont bankarju separat u bblokkat. Din il-miżura ta' deroga għandha tiżgura li tiġi eskluża l-opportunità li titwettaq dik il-forma ta’ evażjoni fiskali bla ma taffettwa l-ammont ta’ VAT dovut. Għal dan l-għan, tinħtieġ deroga mill-Artikolu 206 tad-Direttiva 2006/112/KE għal dawk il-provvisti. Barra minn hekk, tinħtieġ ukoll deroga mill-Artikolu 226 tad-Direttiva 2006/112/KE biex ikun jista' jitħalla kumment speċjali fuq il-fattura li jindika li l-VAT trid titħallas f'dak il-kont speċjali. 
            
            
               (5)B'konsegwenza ta’ din il-miżura, il-persuni taxxabbli, li jaġixxu bħala fornituri tal-awtoritajiet pubbliċi, jista' jkollhom jitolbu aktar ta’ spiss rifużjoni effettiva tal-VAT mingħand l-amministrazzjoni tat-taxxa. L-Italja indikat li ħadet il-passi leġiżlattivi u amministrattivi neċessarji biex il-proċedura ta’ rifużjoni titħaffef ħalli tiżgura li d-dritt għat-tnaqqis tal-persuni taxxabbli kkonċernati jkun rispettat bis-sħiħ. Għalhekk l-Italja għandha tkun meħtieġa tibgħat rapport lill-Kummissjoni fi żmien 18-il xahar mid-dħul fis-seħħ tal-miżura ta' deroga fl-Italja, dwar is-sitwazzjoni ġenerali tar-rifużjonijiet tal-VAT lill-persuni taxxabbli, u b’mod partikolari l-medja taż-żmien meħtieġ biex dawn jingħataw. Fl-2014, l-Italja introduċiet obbligu ta’ fatturar elettroniku għall-provvisti ta’ merkanzija u servizzi lill-awtoritajiet pubbliċi. Dan għandu jippermetti li 'l quddiem, meta tiġi żviluppata politika tal-kontroll xieraq li titħaddem abbażi tad-dejta elettronika disponibbli, is-settur ikkonċernat ikun ikkontrollat kif jixraq. Ladarba din is-sistema tkun implimentata bis-sħiħ, ma għandu jkun hemm l-ebda ħtieġa ta' deroga mid-Direttiva 2006/112/KE. Għalhekk, l-Italja offriet assigurazzjoni li ma tfittix li ġġedded l-awtorizzazzjoni tal-miżura ta' deroga.
            
            
               (6)Għalhekk, il-miżura ta' deroga hija proporzjonata mal-objettivi mfittxa billi hija limitata fiż-żmien u ristretta għas-settur li qed jippreżenta problemi konsiderevoli ta’ evażjoni fiskali. Barra minn hekk, il-miżura ta' deroga ma tagħtix lok għal riskju li l-frodi timxi lejn setturi oħra jew Stati Membri oħra.
            
            
               (7)Id-deroga mhux se jkollha effett negattiv fuq l-ammont globali tad-dħul mit-taxxa miġbur fl-istadju tal-konsum finali u mhux se jkollha effett negattiv fuq ir-riżorsi proprji tal-Unjoni li jinġabru mill-VAT,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               B’deroga mill-Artikolu 206 tad-Direttiva 2006/112/KE, l-Italja hija awtorizzata tistipula li l-VAT dovuta fuq il-provvista ta' merkanzija u servizzi lill-awtoritajiet pubbliċi trid titħallas minn min jirċevihom f'kont bankarju separat u bblokkat tal-amministrazzjoni tat-taxxa.
            
         
         
            
               Artikolu 2
            
            
               B’deroga mill-Artikolu 226 tad-Direttiva 2006/112/KE, l-Italja hija awtorizzata tirrikjedi li l-fatturi, li jinħarġu b'rabta mal-provvista ta’ merkanzija u servizzi lill-awtoritajiet pubbliċi, ikunu jinkludu kumment speċjali li l-VAT trid titħallas f'dak il-kont bankarju separat u bblokkat tal-amministrazzjoni tat-taxxa.
            
            
               Artikolu 3
            
            
               L-Italja għandha tinnotifika lill-Kummissjoni bil-miżuri nazzjonali msemmija fl-Artikoli 1 u 2. 
            
            
               Fi żmien 18-il xahar minn meta l-miżuri msemmija fl-Artikoli 1 u 2 jidħlu fis-seħħ fl-Italja, din għandha tibgħat rapport lill-Kummissjoni dwar is-sitwazzjoni ġenerali tar-rifużjonijiet tal-VAT lill-persuni taxxabbli milquta minn dawn il-miżuri u, b’mod partikolari, dwar it-tul medju tal-proċedura tar-rifużjoni.
            
            
               Artikolu 4
            
            
               Din id-Deċiżjoni tiskadi fil-31 ta’ Diċembru 2017.
            
            
               Artikolu 5
            
            
               Din id-Deċiżjoni hija indirizzata lir-Repubblika Taljana.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Proċedura tal-ksur numru 2013/4080
               
               
                  
                     (2)
                  ĠU L 347, 11.12.2006, p. 1.